महाकुंभ में मुख्य फायर ब्रिगेड के अलावा सभी 30 थानों में भी फायर स्टेशन बने हैं। इन थानों में हर वक्त एक दमकल गाड़ी के साथ फायरमैन मुस्तैद रहेंगे। खास बात यह है कि मेला फायर ब्रिगेड को आग और भूकंप जैसी घटना के बाद राहत कार्य के लिए विशेष संसाधन दिए गए हैं। इनमें तकरीबन ढाई करोड़ रुपए का इमरजेंसी एंड रेस्क्यू टेंडर सबसे अहम हैं। सीएफओ स्थापना अनिमेश कुमार सिंह के मुताबिक, लखनऊ से आया यह टेंडर यूपी का इकलौता है। इसमें ऐसे कटर और स्लेज हैमर लगे हैं जो भूकंप या अग्निकांड के दौरान कहीं फंसे लोगों को निकालने के लिए स्टील शीट को काटने और मोटी दीवार तोड़ने में सक्षम हैं। इसकी हाई मास्ट इमरजेंसी लाइट से करीब एक किलोमीटर के दायरे में खासी रोशनी की जा सकती है। केमिकल सूट, ऑक्सीजन मास्क समेत आग बुझाने के उपकरणों के सिलेंडर को रिफिल करने की भी सुविधा है।